b'\n_START_ARTICLE_\nB\xc3\xa2ntui\xc8\x9bii\n_START_SECTION_\nIntroducere \xc3\xaen subiect\n_START_PARAGRAPH_\nConsiderat de publica\xc8\x9bia The Guardian unul dintre cele mai originale romane ale lui Palahniuk, B\xc3\xa2ntui\xc8\x9bii exploateaz\xc4\x83 conven\xc8\x9bia povestirilor \xc3\xaen ram\xc4\x83, \xc3\xaen tradi\xc8\x9bia Decameronului \xc8\x99i a Povestirilor din Canterbury \xc8\x99i este, \xc3\xaen acela\xc8\x99i timp, o satir\xc4\x83 necru\xc8\x9b\xc4\x83toare la adresa emisiunilor de tip reality show._NEWLINE_Cele 23 de povestiri care formeaz\xc4\x83 subiectul c\xc4\x83r\xc8\x9bii apar\xc8\x9bin protagoni\xc8\x99tilor unui experiment inedit \xc8\x99i, a\xc8\x99a cum se va vedea, macabru: persoane care au r\xc4\x83spuns invita\xc8\x9biei de a petrece trei luni \xc3\xaentr-un teatru dezafectat, \xc3\xaen condi\xc8\x9bii minime de confort, pentru a produce o posibil\xc4\x83 capodoper\xc4\x83 care le va garanta celebritatea pe scena literar\xc4\x83. Treptat, stimulate de acest mediu neobi\xc8\x99nuit, personajele se vor implica \xc3\xaentr-un joc pe muchie de cu\xc8\x9bit care \xc3\xaei va \xc8\x9bine pe cititori cu sufletul la gur\xc4\x83.\n_START_SECTION_\nControverse\n_START_PARAGRAPH_\n\xc3\x8en cadrul romanului B\xc3\xa2ntui\xc8\x9bii, reg\xc4\x83sim una dintre cele mai \xc8\x99ocante pove\xc8\x99ti din c\xc3\xa2te a scris Palahniuk, intitulat\xc4\x83 \xe2\x80\x9eMa\xc8\x9be\xe2\x80\x9d, care prezint\xc4\x83 o \xc3\xaen\xc8\x99iruire de accidente, incluz\xc3\xa2nd masturbare. \xc3\x8en 2003, \xc3\xaen timp ce Palahniuk era \xc3\xaen turneu de promovare a unei alte c\xc4\x83r\xc8\x9bi ale sale, Jurnal, acesta a citit respectiva povestire publicului prezent la eveniment. \xc3\x8en timpul lecturii, 40 de oameni din cei prezen\xc8\x9bi \xc3\xaen sal\xc4\x83 au le\xc8\x99inat. Situa\xc8\x9bia s-a repetat la fiecare turneu la care Palahniuk a repetat povestirea. Astfel, la \xc3\xaenceputul lui 2004, num\xc4\x83rul le\xc8\x99inurilor ajunsese la 53, apoi la 60. \xc3\x8en octombrie 2004, Palahniuk num\xc4\x83rase deja 68. Ultima astfel de \xc3\xaent\xc3\xa2mplare a avut loc \xc3\xaen mai 2007, \xc3\xaen Canada, unde cinci oameni au le\xc8\x99inat, ridic\xc3\xa2nd astfel num\xc4\x83rul la 73.'